google/wiki40b huggingface dataset:
Εμετουλάχ Σουλτάνα

Βιογραφία

Η Εμετουλάχ Σουλτάν γεννήθηκε το 1701 και ήταν κόρη του σουλτάνου Μουσταφά Β΄ και της Σεχσουβάρ Σουλτάν.Απο την πλευρά της μητέρας της είχε έναν αδελφό,τον Οσμάν Γ'. Σε ηλικία δυο ετών η Εμετουλάχ, στάλθηκε στο Παλιό Παλάτι μαζί με την μητέρα της, Σεχσουβάρ Σουλτάνα, μετά από την απομάκρυνση του πατέρα της από τον οθωμανικό θρόνο.
Το 1720, ο θείος της Αχμέτ Γ΄, κάλεσε στην Κωνσταντινούπολη τον κυβερνήτη της Μοσούλης, Σίρκε Οσμάν Πασά ως υποψήφιο γαμπρό για την Εμετουλάχ. Ο Σίρκε Οσμάν Πασάς έκανε δώρο στην Εμετουλάχ ένα διαμαντένιο δαχτυλίδι, ένα διαμαντένιο σταυρό και ένα ζευγάρι μαργαριταρένια σκουλαρίκια, ένω ο σουλτάνος έκανε δώρο 2000 χρυσό και ένα εξοπλισμένο άλογο. Ο γάμος τους έγινε στις 9 Σεπτεμβρίου 1720.
Μετά από ένα μεγαλοπρεπή γάμο και ένα ταξίδι σε διάφορες επαρχίες με τον Οσμάν, η Εμετουλάχ έμεινε χήρα μετά από τέσσερα χρόνια γάμου, καθώς ο Οσμάν απεβίωσε το 1724. Μαζί απέκτησαν μια κόρη, την Χιμπετουλάχ Χανίμ Σουλτάν. Η Χιμπετουλάχ παντρεύτηκε τον Χατζή Αλί Πασά.
Η Εμετουλάχ πέθανε στις 19 Απριλίου 1727 στην Κωνσταντινούπολη σε ηλικία 26 ετών, βρίσκεται θαμένη μέσα στον τουρμπέ της προγιαγιάς της,Βαλιντέ Τουρχάν Χατιτζέ Σουλτάν,στο Φατίχ Τζαμί.
Ζυλ Νταλού

Βιογραφικά στοιχεία

Ο Ζυλ Νταλού, με τη μεσολάβηση του μεγάλου Γάλλου γλύπτη Ζαν-Μπατίστ Καρπώ, έγινε δεκτός το 1854, σε ηλικία δεκαέξι ετών, στη Σχολή Καλών Τεχνών του Παρισιού κοντά στον γλύπτη Ωγκυστέν Ντυρέ (Augustin Duret). Αργότερα, συνεργάστηκε με τον Καρπώ στη διακόσμηση πολλών παρισινών μεγάρων.
Κατά την περίοδο της Κομμούνας, διορίζεται έφορος του Λούβρου. Μετά την πτώση όμως της Κομμούνας, αναγκάστηκε να αυτοεξοριστεί στην Αγγλία από το 1871 ως το 1880, όπου εργάστηκε και το έργο του εκτιμήθηκε πολύ, ώστε η βασίλισσα Βικτωρία να του δώσει μια παραγγελία για ένα παρεκκλήσιο στο Frogmore. Μετά την αμνηστία που παραχωρήθηκε, επέστρεψε στο Παρίσι και πήρε μέρος σε διαγωνισμό για το άγαλμα της Δημοκρατίας. Κερδίζει το πρώτο βραβείο στην παγκόσμια έκθεση του 1889.

Καλλιτεχνική δημιουργία

Ο Ζυλ Νταλού εργάστηκε επί μία εικοσαετία για το μνημείο «Θρίαμβος της Δημοκρατίας» (1879 – 1899, Triomphe de la Republique) στην Πλατεία του Έθνους (Place de la Nation) στο Παρίσι. Η μνημειώδης και δυναμική σύνθεση του μνημείου χαρακτηρίζεται από την επίδραση μιας μπαρόκ τεχνοτροπίας: η ανδρική μορφή πάνω σ’ ένα λιοντάρι αντιπροσωπεύει το Πνεύμα της Ελευθερίας, ο σιδηρουργός την Εργασία, η καλυμμένη μ’ ένα ένδυμα γυναίκα τη Δικαιοσύνη και η γυμνή γυναίκα την Ειρήνη. Η τέχνη του Νταλού στην αριστουργηματική αυτή γλυπτική του σύνθεση συνδυάζει το ρεαλισμό με ένα καθαρό συμβολισμό.
Ανάμεσα στα πολλά έργα του Νταλού, που βρίσκονται στο Παρίσι περιλαμβάνονται: «Μνημείο του στρατηγού Λεκλαίρ» (1895), «O Θρίαμβος του Σειληνού» (1899, Κήπος του Λουξεμβούργου), «Μνημείο του Ευγένιου Ντελακρουά» (1890, Κήπος του Λουξεμβούργου) και το ταφικό μνημείο του δημοσιογράφου του 19ου αιώνα Βικτόρ Νουάρ (1890, Κοιμητήριο Περ Λασαίζ).
Χριστιανοδημοκρατικό Κόμμα Ελλάδος

Ιστορικό

Το Χριστιανοδημοκρατικό Κόμμα Ελλάδος προήλθε από το Χριστιανοδημοκρατικό Κίνημα (ίδρυση στις 10 Μαΐου 2013), του οποίου συντονιστής ήταν ο προερχόμενος από τη Νέα Δημοκρατία βουλευτής Αχαΐας και πρώην υπουργός, Νίκος Νικολόπουλος. Η ίδρυση του κόμματος έγινε στις 23 Μαΐου 2013. Το κόμμα, που σκοπεύει να αποτελέσει τη «νέα στέγη της μεγάλης κεντροδεξιάς παράταξης», ιδρύθηκε με βάση τις ιδρυτικές αρχές της Νέας Δημοκρατίας, όπως τις διατύπωσε ο Κωνσταντίνος Καραμανλής το 1979.
Στις 21 Νοεμβρίου 2013, ο βουλευτής του ΧΡΙ.Κ.Ε., εντάχθηκε στην νέα Κοινοβουλευτική Ομάδα την οποία συγκρότησαν οι ανεξάρτητοι βουλευτές του Ελληνικού Κοινοβουλίου. Το όνομα της Κοινοβουλευτικής Ομάδας είναι «Ανεξάρτητοι Δημοκρατικοί Βουλευτές».
Στις 28 Ιανουαρίου 2014, σε εκδήλωση σε Πνευματικό Κέντρο της Αθήνας, ανακοινώθηκε από τον πρόεδρο του κόμματος η ανεξάρτητη υποψηφιότητά του για την Περιφέρεια της Αττικής. Ωστόσο,  αποσύρθηκε από επικεφαλής του συνδυασμού και το κόμμα υποστήριξε τον Πέτρο Μαντούβαλο.
Το Μάρτιο του 2014, εν όψει των ευρωεκλογών, το Χριστιανοδημοκρατικό Κόμμα Ελλάδος συμμετείχε στο συνασπισμό Ένωση για την Πατρίδα και τον Λαό, που είχε ιδρυθεί νωρίτερα από τον Βύρωνα Πολύδωρα και το Χρήστο Ζώη. Μέλη του ΧΡΙ.Κ.Ε. συμμετείχαν στο ψηφοδέλτιο του συνδυασμού, ωστόσο, συγκεντρώνοντας το 1,04% της λαϊκής ψήφου, δεν εξέλεξε ευρωβουλευτή.
Η συνεργασία με την Ένωση για την Πατρίδα και τον Λαό δε συνεχίστηκε, καθώς τον Ιούνιο του ίδιου χρόνου, μετά από το πέρας της έκτακτης συνεδρίασης της Πολιτικής και Κεντρικής Διοικούσας Επιτροπής του Χριστιανοδημοκρατικού Κόμματος Ελλάδος, ανακοινώθηκε από τον πρόεδρό του Νίκο Νικολόπουλο η συνεργασία με τους Ανεξάρτητους Έλληνες για τη δημιουργία ενός ευρύτερου αντιμνημονιακού κεντροδεξιού συνασπισμού.
Στις βουλευτικές εκλογές του Ιανουαρίου και του Σεπτεμβρίου του 2015, στελέχη του Χριστιανοδημοκρατικού Κόμματος Ελλάδος συμμετείχαν στα ψηφοδέλτια των Ανεξαρτήτων Ελλήνων σε όλη την Ελλάδα, ενώ ο Νίκος Νικολόπουλος εξελέγη βουλευτής Αχαΐας και στις δύο εκλογικές αναμετρήσεις. Τελικά όμως διαγράφηκε από την κοινοβουλευτική ομάδα των ΑΝ.ΕΛ. στις 19 Νοεμβρίου 2015, λόγω διαφοροποίησης του από την κομματική γραμμή και η συνεργασία με τους ΑΝ.ΕΛ. έληξε.
Τον Ιούνιο του 2018, ανακοινώθηκε η αυτόνομη κάθοδος του Χριστιανοδημοκρατικού Κόμματος στις ευρωεκλογές του 2019.
Στις 14 Ιουνίου 2019, ανακοινώθηκε η συνεργασία του κόμματος με την Ένωση Κεντρώων.
Τάλμποτ Κεφαλληνός

Σταδιοδρομία

Γεννήθηκε στη Ζάκυνθο το 1918. Σπούδασε νομικά και άσκησε το επάγγελμα του δικηγόρου. Εξέδωσε την εφημερίδα "Αλήθεια", όπου αρθρογραφούσε. Συνεργάστηκε με τον Γεώργιο Παπανδρέου. Εξελέγη βουλευτής Ζακύνθου με την Ένωση Κέντρου το  1963 και το 1964. Στη διάρκεια της χούντας υπέστη διώξεις και συνελήφθη, ενώ εκτοπίστηκε στη Φολέγανδρο. Το 1974 προσχώρησε στο ΠΑΣΟΚ, έχοντας προσκληθεί μαζί με άλλους 149 για να υπογράψει την ιδρυτική διακήρυξη του κινήματος αλλά αργότερα διεγράφη, επειδή πρότεινε τη συνεργασία του κόμματος με την Ένωση Κέντρου-Νέες Δυνάμεις.
Στις δημοτικές εκλογές του 1978 εξελέγη δήμαρχος Ζακυνθίων με ποσοστό 60,5% στον δεύτερο γύρο, επικρατώντας του δεξιού Ιθακήσιου (39,42%). Επανεξελέγη το 1982 και παρέμεινε δήμαρχος ως την παραίτησή του το 1986, για λόγους υγείας.
Απεβίωσε από εγκεφαλικό επεισόδιο σε ηλικία 70 ετών στις 15 Νοεμβρίου 1988 και η κηδεία του έγινε στη Ζάκυνθο (κατά την επιθυμία του) την επομένη.
Αλ Έρτερ

Πρώτα χρόνια

Γεννήθηκε στην Αστόρια της Νέας Υόρκης στις 19 Σεπτεμβρίου 1936 και ήταν γερμανικής καταγωγής. Από μικρός ασχολήθηκε με το αμερικανικό ποδόσφαιρο και με την καλαθοσφαίριση. Σπούδασε με υποτροφία στο Πανεπιστήμιο του Κάνσας. Εκεί ασχολήθηκε συστηματικά με τις ρίψεις (ειδικότερα το δίσκο) και με την αγωνιστικότητά του τελειοποίησε την περιστροφική του κίνηση μέσα στη βαλβίδα, την οποία οι ειδήμονες χαρακτήρισαν απαράμιλλη.

Συνέχιση νικών

Επιλέχθηκε σύντομα για τους Ολυμπιακούς Αγώνες της Μελβούρνης του 1956. Εκεί, με την πρώτη βολή στα 56,36 έκανε την έκπληξη και κατέκτησε το πρώτο του χρυσό μετάλλιο. Διακρίθηκε σε όλα τα εθνικά και πανεπιστημιακά πρωταθλήματα των ΗΠΑ. Το 1957 έχασε αρκετούς μήνες προπόνησης εξαιτίας ενός σοβαρού τροχαίου ατυχήματος, που λίγο έλειψε να του στοιχίσει όχι μόνο την αθλητική του καριέρα αλλά και τη ζωή .
Η συνέχεια στις Ολυμπιάδες είχε μόνο πρωτιές και υπεράσπιση του τίτλου του για τον Έρτερ. Το 1962 έγραψε ιστορία στο Λος Άντζελες καθώς έγινε ο πρώτος δισκοβόλος που έσπασε το φράγμα των 61 μ. με μία βολή στα 61,10, ξεπερνώντας τα 60,72 που είχε σημειώσει ο Τζέι Σιλβέστερ. Την ίδια χρονιά, την 1η Ιουλίου, στο Σικάγο έκανε νέο παγκόσμιο ρεκόρ με επίδοση 62,45 μέτρων. Στις 27 Απριλίου του 1964, στο Γουόλνατ, έκανε και πάλι παγκόσμιο ρεκόρ με επίδοση 62,62 μέτρων. Ένας τραυματισμός έκανε τον Έρτερ να αγωνιστεί με επίδεσμο στους Ολυμπιακούς Αγώνες του 1964, ωστόσο κατέκτησε και πάλι το χρυσό μετάλλιο. 
Λίγο αργότερα εργάστηκε ως ανώτερο στέλεχος σε εταιρεία πληροφορικής στη Νέα Υόρκη. Δεν έχασε όμως την ευκαιρία να υπερασπιστεί το χρυσό του μετάλλιο και στην Ολυμπιάδα του 1968. Ο πήχυς είχε ανεβεί ψηλά, ωστόσο στην τέταρτη βολή, ο Έρτερ έριξε στα 64,78 μ. και κατέκτησε το 4ο χρυσό του μετάλλιο, αφού στη συνέχεια κανείς από τους αντιπάλους του δεν μπόρεσε να τον ξεπεράσει.

Τελευταίες αναλαμπές στο στίβο

Το 1976 στα 40 του χρόνια, μετά τη διάλυση του γάμου του που του είχε χαρίσει δύο παιδιά, σημείωσε αξιόλογες επιδόσεις, ώστε επιλέχθηκε για την αμερικανική ομάδα που θα συμμετείχε στους Ολυμπιακούς του Μόντρεαλ. Αυτή τη φορά ο τραυματισμός στάθηκε τροχοπέδη στον αθλητή και δεν έδωσε το παρόν του σε αυτούς τους αγώνες. Η τελευταία αναλαμπή του κορυφαίου αθλητή του εικοστού αιώνα ήταν το 1980 σε ηλικία 44 ετών, όταν έριξε το δίσκο στα 69,46 μ. που ήταν και η καλύτερη επίδοση της καριέρας του.

Τελευταία χρόνια και θάνατος

Έπειτα από την αποχώρησή του από το στίβο, εργάστηκε ως στέλεχος σε εταιρεία αθλητικών ειδών και έζησε στο Λονγκ Άϊλαντ και στη Φλόριντα. Επίσης ασχολήθηκε με τη ζωγραφική. Το 2005 εισήλθε στην Αίθουσα Δόξας των Αθλητών της κομητείας Νασσάου (Nassau County Sports Hall of Fame).
Πέθανε στις 1 Οκτωβρίου 2007, υποφέροντας από καρδιακά προβλήματα.
Β΄ κατηγορία ποδοσφαίρου ανδρών Κύπρου 1989-90

Σύστημα διεξαγωγής

Στο πρωτάθλημα της Β΄ κατηγορία την περίοδο 1989-90 συμμετείχαν 15 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα και η ομάδα που τερμάτισε στη δεύτερη θέση προβιβάστηκαν στην Α΄ κατηγορία 1990-91. Οι τρεις τελευταίες ομάδες υποβιβάστηκαν στην Γ΄ κατηγορία 1990-91.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Ιωάννης Αδόλφος της Σαξονίας-Γκότα-Άλτενμπουρκ

Βιογραφία

Ήταν ο έβδομος γιος του Φρειδερίκου Β΄ δούκα της Σαξονίας-ΓΚότα-Άλτενμπουρκ και της Μαγδαληνής-Αυγούστας, κόρης του Καρόλου πρίγκιπα του Άνχαλτ-Τσερμπστ.
Κάτω Κώμη Κοζάνης

Γεωγραφία - Ιστορία

Η Κάτω Κώμη βρίσκεται στο εσωτερικό του νομού στα δυτικά της τεχνητής λίμνης Πολυφύτου σε απόσταση 14 χλμ. νοτιοανατολικά από την Κοζάνη. Η παλιά ονομασία του χωριού, από την τουρκοκρατία, ήταν Κάτω Βάνιτσα και έτσι αναφέρεται το 1918 να προσαρτάται στην κοινότητα Άνω Βανίτσης. Μετονομάστηκε σε Κάτω Κώμη το 1927. Σύμφωνα με το σχέδιο Καλλικράτης αποτελεί την τοπική κοινότητα Κάτω Κώμης που υπάγεται στη δημοτική ενότητα Ελιμείας του δήμου Κοζάνης και σύμφωνα με την απογραφή 2011 έχει πληθυσμό 288 κατοίκους.
Αλγόριθμος ταξινόμησης

Κάτω φράγμα ταξινόμησης

Για όλους τους αλγόριθμους που βασίζονται σε συγκρίσεις υπάρχει ένα κάτω φράγμα για το χρόνο εκτέλεσης στη χειρότερη περίπτωση. Συγκεκριμένα για κάθε συγκριτικό αλγόριθμο που δεν χρησιμοποιεί τυχαιότητα υπάρχει ένα στιγμιότυπο εισόδου για το οποίο ο αλγόριθμος εκτελεί  συγκρίσεις.

Απόδειξη

Έστω  το σύνολο όλων των πιθανών εισόδων. Αρχικά το  ισούται με όλες τις δυνατές μεταθέσεις της εισόδου, δηλαδή   . Μπορούμε να σκεφτούμε μία σύγκριση ως μία διαδικασία που σπάει το  σε δύο σύνολα, σε αυτό που η απάντηση στη σύγκριση είναι ΝΑΙ και σε αυτό που η απάντηση είναι ΌΧΙ. Τότε κάθε σύγκριση σπάσει το  σε δύο υποσύνολα με το μεγαλύτερο να έχει μέγεθος τουλάχιστον . Αφού αρχικά το  έχει μέγεθος  και επειδή ο αλγόριθμος,για να γνωρίζει την απάντηση, πρέπει να μειώσει το  σε , οφήλει να εκτελέσει τουλάχιστον  συγκρίσεις. Όμως τότε:
Συμβούλια Κοινωνικού Ελέγχου της ΕΡΤ

Τα Συμβούλια Κοινωνικού Ελέγχου της ΕΡΤ (ΣΚΕ) προβλέπονται στο άρθρο 11 του νόμου 4324/2015 επαναλειτουργίας της ΕΡΤ. Δημιουργήθηκαν με σκοπό οι πολίτες να αξιολογούν την λειτουργία της ΕΡΤ και να κάνουν προτάσεις σχετικά με το πρόγραμμα και τη λειτουργία του οργανισμού. Κάθε μία από τις 13 Περιφέρειες της Ελλάδας προβλέπεται να έχει το δικό της Συμβούλιο. Τα συμβούλια συγκροτούνται από την ΕΡΤ, αλλά είναι ανεξάρτητα και δεν υπάγονται οργανικά σε αυτήν.

Ιστορία των ΣΚΕ της ΕΡΤ

Βάσει της νομοθετικής πρόβλεψης στο άρθρο 11 του Ν. 4324/2015, η ΕΡΤ αποφάσισε την σύσταση των Συμβουλίων Κοινωνικού Ελέγχου. Αρχικά έκανε πρόκληση για ενδιαφερόμενους εθελοντές.
Το πρώτο Συμβούλιο που συγκροτήθηκε ήταν αυτό της Περιφέρειας Αττικής, με τη συμμετοχή 55 κληρωμένων πολιτών και 55 εκπροσώπων επιλεγμένων από την ΕΡΤ φορέων. Το ΣΚΕ Αττικής συνήλθε στην πρώτη συνεδρίαση της ολομέλειας του στις 22/12/2015, στο ραδιομέγαρο της ΕΡΤ στην Αγία Παρασκευή Αττικής.
Το δεύτερο ΣΚΕ που συγκροτήθηκε ήταν αυτό της Περιφέρειας Κεντρικής Μακεδονίας, με τη συμμετοχή 30 κληρωμένων πολιτών και 30 εκπροσώπων φορέων επιλεγμένων από την ΕΡΤ. Το ΣΚΕ Κ. Μακεδονίας συνήλθε στην πρώτη συνεδρίαση της ολομέλειας του στις 17/5/2016 στο Μέγαρο Μουσικής Θεσσαλονίκης.

Λειτουργία των ΣΚΕ

Τα ΣΚΕ έχουν συσταθεί και υποστηρίζονται από την ΕΡΤ, αλλά λειτουργούν ανεξάρτητα από αυτήν και με πλήρη αυτονομία, βάσει του κειμένου «Δεσμεύσεις της ΕΡΤ. Τα ΣΚΕ και η σχέση τους με την ΕΡΤ». Το κύριο όργανο των ΣΚΕ είναι η Ολομέλεια των μελών, ενώ προβλέπεται και η λειτουργία θεματικών Επιτροπών. Υποστηρίζονται από το Κέντρο Επικοινωνίας Ενημέρωσης Πολιτών (ΚΕΕΠ) της ΕΡΤ και οι συνεδριάσεις τους φιλοξενούνται σε χώρους της ΕΡΤ.
Η λειτουργία του ΣΚΕ Αττικής διέπεται από τον Εσωτερικό Κανονισμό Λειτουργίας, όπως τροποποιήθηκε από την Ολομέλεια στις 25/4/2017. Ο Κανονισμός θεσπίζει επτά θεματικές Επιτροπές. Τόσο η Ολομέλεια, όσο και οι Επιτροπές συνεδριάζουν κάθε μήνα ή και εκτάκτως. Προβλέπεται ετήσια θητεία των μελών, (με εξαίρεση την πρώτη σύνθεση, όπου η θητεία είναι διετής και λήγει στις 31/12/2017) και μεταβατική παραμονή μελών στην επόμενη σύνθεση, ώστε να εξασφαλίζεται η συνέχεια. Τα παραδοτέα της κάθε θητείας ΣΚΕ είναι το «Πόρισμα Αξιολόγησης και Προτάσεων για την ΕΡΤ», ο «Απολογισμός Δράσης» και ο «Κοινωνικός Απολογισμός της ΕΡΤ».
Λεύκιος Κορνήλιος Κίννας

Βιογραφικά στοιχεία

Ο Κίννας ήταν υποστηρικτής του Γάιου Μάριου κατά τη διαμάχη του με το Λεύκιο Κορνήλιο Σύλλα. Αφού υπηρέτησε στον πόλεμο κατά των Μάρσων ως λεγάτος, εκλέχτηκε ύπατος το 87 π.Χ. Μετά την αναχώρηση του Σύλλα στην Ελλάδα, ο Κίννας πρότεινε την απόδοση πολιτικών δικαιωμάτων στους Ιταλούς συμμάχους, ένα φλέγον ζήτημα της ρωμαϊκής πολιτικής σκηνής για πολλά χρόνια. Ωστόσο, η πρόταση συνάντησε βίαιη αντίσταση και, ως αποτέλεσμα, ο Κίννας διέφυγε από τη Ρώμη.
Σπάζοντας τον όρκο, που είχε κάνει δημοσίως στο Σύλλα, πως δεν θα υποκινούσε επανάσταση εναντίον του, ο Κίννας συμμάχησε με το Μάριο, συγκέντρωσε στρατό και κατέλαβε την πόλη. Ως αποτέλεσμα ξέσπασε σφαγή των συμμάχων του Σύλλα, αν και στον Κίννα αποδίδεται η διακοπή των βιαοπραγιών, με τη δύναμη που κατείχε. Λίγο μετά τα γεγονότα αυτά και έχοντας βρει κάποια δικαίωση, ο Μάριος πέθανε. Το 85 π.Χ. επρόκειτο να εκλεγεί έτερος ύπατος ο Λεύκιος Βαλέριος Φλάκκος, αλλά δολοφονήθηκε από τον Γάιο Φλάβιο Φιμβρία. Ο Γναίος Παπίριος Κάρβων πήρε τη θέση του Φλάκκου. Το 84 π.Χ., ο Κίννας, κατά τη διάρκεια της τέταρτης θητείας του ως ύπατος, αναγκάστηκε να εκστρατεύσει κατά του Σύλλα. Ωστόσο, καθώς επιβίβαζε τα στρατεύματά του στη Λιβουρνία, στο Ιλλυρικό, έχασε τη ζωή του από στασιαστές λεγεωναρίους.
Η μικρότερη από τις κόρες του, η Κορνηλία Κίννα, παντρεύτηκε τον Ιούλιο Καίσαρα και απεβίωσε πολύ νέα, λίγο μετά τη γέννηση του μοναδικού νόμιμου τέκνου του, της Ιουλίας. Η τελευταία παντρεύτηκε τον Πομπήιο το Μέγα. Ο γιος του Κίννα, που μοιραζόταν το ίδιο όνομα με εκείνον, εκλέχτηκε κάποια στιγμή στη ζωή του πραίτορας. Τάχθηκε με το πλευρό των δολοφόνων του Καίσαρα και εξύμνησε δημοσίως την πράξη τους.
1233 Κομπρεσία

Φυσικά χαρακτηριστικά

Η μέση διάμετρος της Κομπρεσίας εκτιμάται σε 33,50 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,0475. Η Κομπρεσία περιστρέφεται γύρω από τον εαυτό της μία φορά κάθε 27 ώρες και 50 λεπτά, μία αργή περιστροφή για αστεροειδή.
Λάνιστα

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Αποθήκη Αιγαίου πελάγους

Η Αποθήκη Αιγαίου πελάγους (Ἀποθήκη Αἰγαίου πελάγους) ήταν ανεξάρτητη διοικητική και οικονομική μονάδα της Βυζαντινής Αυτοκρατορίας στο Αιγαίο πέλαγος.
Η διοικητική μονάδα εμφανίζεται στις πηγές τον 8ο αιώνα  και μας είναι γνωστή από σφραγίδες που έχουν ανευρεθεί. Πιστεύεται ότι η διοικητική μονάδα μετεξελίχθηκε πολύ σύντομα στον Δρούγο Αιγαίου πελάγους και τον επόμενο αιώνα στο Θέμα Αιγαίου Πελάγους. Οι "αποθήκες" σαν διοικητικές μονάδες είχαν σύντομη διάρκεια, η αντίστοιχη Αποθήκη Ελλάδος μετεξελίχθηκε σύντομα στο Θέμα Ελλάδος. Περιελάμβανε όλα τα νησιά του Αιγαίου πελάγους και την διοίκηση της την είχε αξιωματούχος με το αξίωμα του Κομμερκιάριου.
Ρεουβέν Ριβλίν

Βιογραφία

Ο Ρεουβέν Ριβλίν γεννήθηκε στην Ιερουσαλήμ. Είναι απόγονος των μαθητών του Vilna Gaon. Οι γονείς του ήταν η Rachel "Ray" Rivlin και ο Yosef Yoel Rivlin, ο οποίος δημιούργησε την πρώτη εβραϊκή έκδοση του Κορανίου και ήταν υποψήφιος για τρίτος πρόεδρος του Ισραήλ.
Ο Ριβλίν υπηρέτησε στο Σώμα Πληροφοριών των Ισραηλινών Δυνάμεων. Κατά τη διάρκεια του πολέμου των έξι ημερών, πολέμησε με την ταξιαρχία της Ιερουσαλήμ και συνόδευσε την ταξιαρχία των αλεξιπτωτιστών ως αξιωματικός πληροφοριών. Μετά από στρατιωτική θητεία, σπούδασε νομικά στο Εβραϊκό Πανεπιστήμιο της Ιερουσαλήμ.
Προτού εισέλθει στην πολιτική, ο Ριβλίν υπηρέτησε ως νομικός σύμβουλος του Αθλητικού Συλλόγου Beitar Jerusalem, διευθυντής της ομάδας ποδοσφαίρου Beitar και πρόεδρος του σωματείου, μέλος του Δημοτικού Συμβουλίου της Ιερουσαλήμ, μέλος του διοικητικού συμβουλίου της Ελ Α. Πρόεδρος του Ισραηλινού Ινστιτούτου για την Επαγγελματική Ασφάλεια και Υγιεινή μέλος του διοικητικού συμβουλίου του θεάτρου Khan και μέλος του διοικητικού συμβουλίου του Μουσείου Ισραήλ.
Είναι παντρεμένος με την Nechama Rivlin και έχει τέσσερα παιδιά.

Πολιτική σταδιοδρομία

Αρχικά εξελέγη στη 12η Κνεσέτ το 1988 και υπηρέτησε ως πρόεδρος του Likud από το 1988 έως το 1993. Έχασε την έδρα του στις εκλογές του 1992 αλλά επέστρεψε στην Κνεσέτ μετά τις εκλογές του 1996. Επανεξελέγη το 1999, διορίστηκε Υπουργός Επικοινωνιών τον Μάρτιο του 2001, υπηρετώντας μέχρι τον Φεβρουάριο του 2003, όταν εξελέγη Πρόεδρος της Κνεσέτ μετά τις εκλογές του 2003. Κατά τη διάρκεια της θητείας του ως πρόεδρος, επικρίθηκε ότι παραβίασε την παράδοση της πολιτικής ουδετερότητας της θέσης. Ήταν ένας από τους σκληρότερους επικριτές του Ariel Sharon σχετικά με το σχέδιο απεμπλοκής και είχε δημόσια αντιπαράθεση με τον Aharon Barak, τον αρχηγό του Ανωτάτου Δικαστηρίου, σχετικά με την εξουσία του δικαστηρίου να κηρύξει παράνομη τη νομοθεσία. 
Ο Ριβλίν επανεξελέγη το 2006 και το 2009. Αποσύρθηκε μετά τον πρώτο γύρο εκλογών, όταν κατέστη σαφές ότι η Kadima MK Shimon Peres είχε αρκετά ευρεία υποστήριξη για να κερδίσει αναπόφευκτα σε μια αποχώρηση.
Στις 30 Μαρτίου 2009, η Κνεσέτ επέλεξε τον Ριβλίν ως πρόεδρο με πλειοψηφία 90 ψήφων από 120.
Για την πρώτη επίσημη επίσκεψή του ως πρόεδρος της Κνεσέτ, επέλεξε την Αραβο-Ισραηλινή πόλη Umm al-Fahm, νότια της Γαλιλαίας. Συνοδεύτηκε από τους ΜΚ Uri Orbach και τον Afu Agbariyah (Hadash), κάτοικο της πόλης.
Κελντ Μπόρντινγκαρντ

Ποδοσφαιριστής

Ο Κελντ Μπόρντινγκαρντ γεννήθηκε στις 23 Νοεμβρίου 1962 στο Χόλστεμπρο (Holstebro) στη βόρεια Δανία. Ξεκίνησε την ποδοσφαιρική καριέρα του το 1981 στην Όντενσε. Το 1982 κλήθηκε στην Εθνική Ελπίδων, ενώ το 1983 ανακηρύχθηκε "Ταλέντο της χρονιάς" και τον Αύγουστο του ίδιου έτους έκανε το ντεμπούτο του στην Εθνική Δανίας. Το ίδιο έτος κατέκτησε το νταμπλ με την Όντενσε και αποφάσισε να δοκιμάσει την τύχη του στις ΗΠΑ στην ομάδα ποδοσφαίρου σάλας Γουιτσιτά Γουίνγκς (Wichita Wings) του Κάνσας. Το επόμενο έτος επέστρεψε και συνέχισε στην Όντενσε ως το 1987. Το 1988 πήγε στην Ελλάδα, στον Πανιώνιο, του οποίου προπονητής ήταν ο Σουηδός Μπο Γιόχανσον. Η ομάδα έφτασε στον τελικό του Κυπέλλου 1989, αλλά ο ίδιος δεν αγωνίστηκε στον τελικό.
Στη συνέχεια αγωνίστηκε στην Δανία, διαδοχικά με τις: Βάιλε, Όντενσε και Σίλκεμποργκ, με την οποία κατέκτησε το πρωτάθλημα το 1995. Έκλεισε την καριέρα του στη Βάιλε το 1999-2000 ως παίκτης και βοηθός προπονητή.
Στην Εθνική ομάδα αγωνίστηκε τέσσερις φορές.

Προπονητής

Ξεκίνησε την προπονητική του καριέρα στη Βάιλε ως βοηθός. Συνέχισε στην Εθνική ομάδα της Δανίας ως βοηθός του Μόρτεν Όλσεν και από το 2006 ανέλαβε προπονητής στις Εθνικές Ελπίδων και Νέων της χώρας του.
Κόνδορας

Συστηματική ταξινομική

Οι κόνδορες όπως και όλοι οι γύπες  του Νέου Κόσμου ανήκουν στην οικογένεια των Καθαρτιδών. Οι γύπες του Νέου και του Παλαιού Κόσμου προήλθαν από διαφορετικούς προγόνους. Ωστόσο, και οι δύο τρέφονται με κουφάρια και έχουν χαρακτηριστικά γυμνά κεφάλια.
Κόστα Αμπράσεβιτς

Η ζωή του

Ο Κόστα γεννήθηκε στην Οχρίδα στις 29 Μάη 1879 σε μια οικογένεια εμπόρων, πατέρας του ήταν Σέρβος και η μητέρα του ήταν Ελληνίδα.
Μετά την ολοκλήρωση τριών χρόνων σε Ελληνικό σχολείο στην Οχρίδα, συνεχίζει την εκπαίδευσή του στο γυμνάσιο της Σάμπατς, όπου άρχισε να χρησιμοποιεί το παρατσούκλι του πατέρα του "Αμπράς" ("Abras") ως επώνυμο. Νωρίς έρχεται σε επαφή με τις σοσιαλιστικές ιδέες, και συμμετέχει στα περιοδικά "Omirov venac" και "Grbonja". Στην ποίηση του οι σοσιαλιστικές και κοινωνικές ιδέες είναι διαδεδομένες. Μετέφρασε γερμανούς ποιητές με σοσιαλιστικές ιδέες όπως ο Χανς Λέβερ και άλλοι.
Τα έργα του είναι μεταφρασμένα στα ρωσικά, ουγγρικά, αλβανικά, και στα ρουμανικά, και κάποια από τα έργα του έχουν ερμηνευθεί από συνθέτες όπως ο Σ. Anđelić και Μ. Živković. Πέθανε στο Σάμπατς στις 20 Ιανουαρίου 1898, μόνο 19 ετών.
Επαρχία Δακίας Μεσογείου

Η Επαρχία Δακίας Μεσογείου ή Εσωτερική Δακία (λατινικά : Dacia Mediterranea ή Dacia Interior) ήταν επαρχία της Ρωμαϊκής αυτοκρατορίας και αργότερα της πρώιμης Ανατολικής Ρωμαϊκής αυτοκρατορίας. Η επαρχία κατελάμβανε εδάφη της σημερινής Σερβίας και Βουλγαρίας και συγκεκριμένα στα νότια του Δούναβη και εδάφη της πρώην επαρχίας Άνω Μοισίας.
Δημιουργήθηκε με τις μεταρρυθμίσεις του Διοκλητιανού τον 3ο αιώνα και την διάσπαση της επαρχίας της Αυρηλιανής Δακίας στην Δακία Μεσόγειο με πρωτεύουσα την Σερδική και την Δακία Παραποτάμιο με πρωτεύουσα την Ραταλία. Διοικητικά ανήκε στην επαρχότητα των πραιτωρίων του Ιλλυρικού και την Διοίκηση Δακίας. Η επαρχία αρχικά περιελάμβανε τα εδάφη της Δαρδανίας, και τμήμα της Θράκης, την Σερδική και την Παυταλία.
Σημαντικότερες πόλεις της επαρχίας αναφέρονται η Γερμάνια, η Ναισσός, η Ιουστινιανή Πρώτη, η Ρεμεσιάνα, η Βελεμούσντο, η Παυταλία.
Ποδοσφαιρική Ένωση Σλοβακίας

Ιστορία

Ιδρύθηκε το 1938 και έγινε αρχικά μέλος της Διεθνούς Ποδοσφαιρικής Ομοσπονδίας (FIFA) το 1939, όμως διαλύθηκε έπειτα από το τέλος του Β΄ Παγκοσμίου Πολέμου, καθώς οι διοργανώσεις της Τσεχίας και της Σλοβακίας συνενώθηκαν, όπως και οι αντίστοιχες εθνικές ομάδες. Το 1993 ανασυστάθηκε και έγινε μέλος της Ένωση Ευρωπαϊκών Ποδοσφαιρικών Ομοσπονδιών (UEFA) και ένα χρόνο αργότερα, το 1994 προσχώρησε ξανά στη FIFA.

Λογότυπο

Το λογότυπο της Ποδοσφαιρικής Ένωσης Σλοβακίας έχει εξελιχθεί με το πέρασμα του χρόνου.
Ευρωπαϊκό πρωτάθλημα σόφτμπολ ανδρών

Το Ευρωπαϊκό πρωτάθλημα σόφτμπολ ανδρών είναι μια διοργάνωση που διεξάγεται κάθε δύο χρόνια. Το πρώτο τέτοιο πρωτάθλημα διεξήχθη το 1993 στην Πράγα , με νίκη της Ολλανδίας επί της Δανίας στον τελικό.
Οι 3 πρώτοι νικητές του Ευρωπαϊκού πρωταθλήματος στο σόφτμπολ ανδρών